Source: http://www.europarl.europa.eu/doceo/document/A-8-2018-0300_MT.html
Timestamp: 2020-01-24 11:20:47+00:00
Document Index: 613003

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ']

IT-TIENI RAPPORT dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2016, Taqsima II – Il-Kunsill Ewropew u l-Kunsill
Proċedura : 2017/2138(DEC)
Ċiklu relatat mad-dokument : A8-0300/2018
673k 55k
dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2016, Taqsima II – Il-Kunsill Ewropew u l-Kunsill
Rapporteur: Marco Valli
– wara li kkunsidra l-baġit ġenerali tal-Unjoni Ewropea għas-sena finanzjarja 2016(1),
– wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2016 (COM(2017)0365 – C8-0249/2017)(2),
– wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2016, flimkien mar-risposti tal-istituzzjonijiet(3),
– wara li kkunsidra d-dikjarazzjoni ta' assigurazzjoni(4) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2016, skont l-Artikolu 287 tat-Trattat dwar il-Funzjonament tal-Unjoni Ewropea,
– wara li kkunsidra d-deċiżjoni tiegħu tat-18 ta' April 2018(5) li jiddifferixxi d-deċiżjoni ta' kwittanza għas-sena finanzjarja 2016, kif ukoll ir-riżoluzzjoni li takkumpanjaha,
– wara li kkunsidra l-Artikolu 314(10) u l-Artikoli 317, 318, 319 u 335 tat-Trattat dwar il-Funzjonament tal-Unjoni Ewropea,
– wara li kkunsidra t-tieni rapport tal-Kumitat għall-Kontroll tal-Baġit (A8-0300/2018),
1. Jiċħad il-kwittanza lis-Segretarju Ġenerali tal-Kunsill għall-implimentazzjoni tal-baġit tal-Kunsill Ewropew u tal-Kunsill għas-sena finanzjarja 2016;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lill-Kunsill Ewropew, lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew, lill-Kontrollur Ewropew għall-Protezzjoni tad-Data kif ukoll lis-Servizz Ewropew għall-Azzjoni Esterna, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2016, Taqsima II – Il-Kunsill Ewropew u l-Kunsill
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2016, Taqsima II – Il-Kunsill Ewropew u l-Kunsill,
B. billi r-rwol tal-Parlament fir-rigward tal-kwittanza baġitarja huwa speċifikat fit-Trattat dwar il-Funzjonament tal-Unjoni Ewropea (TFUE) u fir-Regolament Finanzjarju;
1. Ifakkar li l-istituzzjonijiet tal-Unjoni għandhom awtonomija amministrattiva fi kwistjonijiet relatati mal-operazzjonijiet rispettivi tagħhom u jissottolinja l-importanza tagħhom li jaġixxu b'mod responsabbli għall-implimentazzjoni tal-baġits tagħhom;
2. Jissottolinja r-rwol tal-Parlament fil-proċedura ta' kwittanza, kif regolat mit-TFUE, mir-Regolament Finanzjarju u mir-Regoli ta' Proċedura tal-Parlament;
3. Jiddispjaċih li l-Kunsill ma rrispondiex għall-kummenti magħmula mill-Parlament fir-riżoluzzjoni ta' kwittanza tiegħu tat-18 ta' April 2018(7), wara x-xejra mis-snin preċedenti;
4. Jiddispjaċih ħafna li r-rakkomandazzjonijiet tal-Parlament ma ngħataw l-ebda segwitu u li ma ngħatat la motivazzjoni u lanqas ġustifikazzjoni; jinsisti li l-Kunsill jimplimenta l-kummenti magħmula fir-riżoluzzjoni tal-Parlament tat-18 ta' April 2018 (P8_TA-PROV(2018)0125), b'mod partikolari l-kummenti ta' hawn taħt, u jirreaġixxi minnufih għall-kummenti;
5. Jesprimi l-appoġġ tiegħu għall-bidla fundamentali li rnexxiet lejn ibbaġitjar abbażi tal-prestazzjoni fl-ippjanar tal-baġit min-naħa tal-Kummissjoni, introdotta f'Settembru 2015 bħala parti mill-inizjattiva "Baġit tal-UE ffukat fuq ir-Riżultati"; iħeġġeġ lill-Kunsill Ewropew u lill-Kunsill japplikaw il-metodu għall-proċedura ta' ppjanar tal-baġit tagħhom stess;
6. Jiddispjaċih li t-talba li l-baġit tal-Kunsill Ewropew jiġi sseparat minn dak tal-Kunsill, magħmula mill-Parlament f'riżoluzzjonijiet ta' kwittanza preċedenti, ma ġietx ikkunsidrata;
7. Jinnota li l-Kunsill għadu qed jelabora tweġiba għar-rapport strateġiku tal-Ombudsman Ewropew dwar "It-trasparenza tal-proċess leġiżlattiv tal-Kunsill" (OI/2/2017/TE), minkejja l-fatt li l-Ombudsman Ewropew talbet tweġiba għar-rakkomandazzjonijiet u s-suġġerimenti tagħha għal titjib sad-9 ta' Mejju 2018; jirrikonoxxi li l-Kunsill qed jinvolvi ruħu f'riċerka serja u dettaljata fit-tħejjija tat-tweġiba tiegħu iżda, madankollu, iħeġġeġ lill-Kunsill biex jirrispetta t-talba tal-Ombudsman; ifakkar li l-Ombudsman Ewropew bagħtet ukoll is-sejbiet tagħha lill-Parlament u li tnejn mill-kumitati tiegħu bħalissa qed jaħdmu fuq rapport dwar is-sejbiet u għaldaqstant il-Kunsill huwa mitlub jibgħat it-tweġiba u s-sejbiet tiegħu lill-Parlament mill-aktar fis possibbli;
8. Jiddispjaċih li, minkejja l-iskambju okkażjonali ta' informazzjoni bejn id-dipartimenti immobiljari taż-żewġ istituzzjonijiet, il-Kunsill għadu mhux jipprovdi informazzjoni dettaljata dwar il-politika immobiljari tiegħu fir-rapport finanzjarju annwali tiegħu; jiddispjaċih dwar in-nuqqas ta' informazzjoni dwar il-politika immobiljari tiegħu u l-infiq relatat u jitlob li jkun hemm aċċess pubbliku sħiħ għal din l-informazzjoni bħala sinjal ta' trasparenza għaċ-ċittadini tal-Unjoni;
9. Itenni l-appell tiegħu għal rapporti ta' progress dwar il-proġetti immobiljari u għal analiżi dettaljata tal-ispejjeż imġarrba s'issa; jieħu nota tal-pubblikazzjoni tar-rapport tal-Kunsill dwar l-Attivitajiet Finanzjarji tal-2017, li fih ġie ddikjarat li l-binja Europa se tiswa EUR 312 143 710,53;
10. Itenni t-talba tiegħu li l-istampa ġenerali tar-riżorsi umani tkun analizzata skont il-kategorija, il-grad, is-sess, in-nazzjonalità u t-taħriġ;
11. Jilqa' n-negozjati interistituzzjonali li għaddejjin bħalissa biex isaħħu r-reġistru ta' trasparenza tal-Unjoni; itenni l-appell tiegħu għal eżitu b'suċċess tan-negozjati li jwasslu lill-Kunsill biex jissieħeb fir-reġistru;
12. Itenni t-talba tiegħu li l-Kunsill jiċċara x'miżuri ħa biex isib tarf in-nomina irregolari ta' imħallef għall-Qorti tal-Ġustizzja tal-Unjoni Ewropea(8);
13. Jieħu nota tad-deċiżjoni tar-Renju Unit li joħroġ mill-Unjoni; josserva li f'dan l-istadju ma tista' ssir l-ebda previżjoni dwar il-konsegwenzi finanzjarji, amministrattivi, umani u oħrajn relatati mal-ħruġ; jitlob lill-Kunsill Ewropew u lill-Kunsill jwettqu valutazzjonijiet tal-impatt u jinformaw lill-Parlament dwar ir-riżultati sa tmiem l-2018.
Il-qagħda kurrenti
14. Jilqa' l-iskambji informali li saru bejn il-Parlament u l-Kunsill sabiex jiġu diskussi soluzzjonijiet għall-istall kurrenti fir-rigward tal-proċedura ta' kwittanza; Jinnota li l-Kunsill wieġeb il-proposta tal-Parlament dwar il-proċedura għall-eżerċizzju tal-kwittanza tal-Kunsill fit-2 ta' Mejju 2018 bi proposta emendata, u li wara laqgħa informali bejn il-Parlament u l-Kunsill fl-10 ta' Lulju, il-Kumitat għall-Kontroll tal-Baġit bagħat ir-reazzjoni tiegħu għall-proposta emendata tal-Kunsill fil-21 ta' Lulju 2018; iħeġġeġ lill-Kunsill jirreaġixxi malajr għall-aħħar proposti mill-Kumitat għall-Kontroll tal-Baġit, biex b'hekk l-arranġamenti l-ġodda għall-eżerċizzju ta' kwittanza jkunu jistgħu jiġu applikati mill-aktar fis possibbli;
15. Jiddispjaċih bid-diffikultajiet li tfaċċaw b'mod ripetut sal-lum fil-proċeduri ta' kwittanza, li kienu minħabba nuqqas ta' kooperazzjoni min-naħa tal-Kunsill; jirrimarka li l-Parlament ċaħad l-għoti ta' kwittanza lis-Segretarju Ġenerali tal-Kunsill fir-rigward tas-snin finanzjarji 2009, 2010, 2011, 2012, 2013, 2014 u 2015 għar-raġunijiet stabbiliti fir-riżoluzzjonijiet tiegħu tal-10 ta' Mejju 2011(9), tal-25 ta' Ottubru 2011(10), tal-10 ta' Mejju 2012(11), tat-23 ta' Ottubru 2012(12), tas-17 ta' April 2013(13), tad-9 ta' Ottubru 2013(14), tat-3 ta' April 2014(15), tat-23 ta' Ottubru 2014(16), tas-27 ta' Ottubru 2015(17), tas-27 ta' Ottubru 2016(18) u tal-25 ta' Ottubru 2017(19) u ddifferixxa d-deċiżjoni tiegħu li jagħti l-kwittanza lis-Segretarju Ġenerali tal-Kunsill fir-rigward tas-sena finanzjarja 2016 għar-raġunijiet stabbiliti fir-riżoluzzjoni tiegħu tat-18 ta' April 2018;
16. Jinnota l-fehma tal-Kummissjoni, kif espressa f'Jannar 2014, li l-istituzzjonijiet kollha huma parti sħiħa mill-proċess ta' segwitu għall-kummenti magħmula mill-Parlament fl-eżerċizzju tal-kwittanza, u li l-istituzzjonijiet kollha għandhom jikkooperaw biex jiżguraw il-funzjonament mingħajr xkiel tal-proċedura ta' kwittanza;
17. Jinnota li l-Kummissjoni sostniet li mhijiex se tissorvelja l-implimentazzjoni tal-baġit tal-istituzzjonijiet l-oħra u li l-fatt li twieġeb mistoqsijiet indirizzati lil istituzzjoni oħra jikser l-awtonomija ta' dik l-istituzzjoni biex timplimenta t-taqsima tagħha stess tal-baġit;
18. Jiddispjaċih li l-Kunsill għadu qiegħed jonqos milli jwieġeb il-mistoqsijiet tal-Parlament;
19. Jinsisti li n-nefqa tal-Kunsill trid tgħaddi minn skrutinju bl-istess mod bħal dik tal-istituzzjonijiet l-oħra u li l-elementi fundamentali ta' dan l-iskrutinju huma stabbiliti fir-riżoluzzjonijiet ta' kwittanza tiegħu tas-snin li għaddew;
20. Jenfasizza l-prerogattiva tal-Parlament li jagħti l-kwittanza skont l-Artikoli 316, 317 u 319 tat-TFUE, f'konformità mal-interpretazzjoni u l-prassi tal-lum, speċifikament li jagħti l-kwittanza għal kull intestatura tal-baġit b'mod individwali sabiex jinżammu t-trasparenza u r-responsabbiltà demokratika lill-kontribwenti tal-Unjoni.
ĠU L 48, 24.2.2016.
ĠU C 323, 28.9.2017, p. 1.
ĠU C 322, 28.9.2017, p. 10.
Testi adottati, P8_TA(2018)0125.
Sentenza tal-Qorti Ġenerali (Awla tal-Appell) tat-23 ta' Jannar 2018, FV vs Il-Kunsill tal-Unjoni Ewropea, T-639/16 P, ECLI:EU:T:2018:22.
ĠU L 314, 1.12.2015, p. 49.
ĠU L 333, 8.12.2016, p. 50.
ĠU L 318, 2.12.2017, p. 25.
Aġġornata l-aħħar: 15 ta' Ottubru 2018 Avviż legali